CELEX: 62020TN0775
Language: mt
Date: 2020-12-24 00:00:00
Title: Kawża T-775/20: Rikors ippreżentat fl-24 ta’ Diċembru 2020 – PB vs Il-Kummissjoni

1.3.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 72/30
            
         
      Rikors ippreżentat fl-24 ta’ Diċembru 2020 – PB vs Il-Kummissjoni
      (Kawża T-775/20)
      (2021/C 72/42)
      Lingwa tal-kawża: il-Franċiż
      
         Partijiet
      
      
         Rikorrent: PB (rappreżentanti: L. Levi u M. Vandenbussche, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara r-rikors preżenti ammissibbli u fondat;
               
            konsegwentement:
      
                  —
               
               
                  tannulla d-deċiżjoni tal-Kummissjoni tat-22 ta’ Ottubru 2020, innotifikata fit-23 ta’ Ottubru 2020, li tadotta miżura amministrattiva kontra r-rikorrent intiża biex jittieħed lura mingħandu l-ammont allegatament riċevut indebitament minn [HB] abbażi tal-kuntratti TACIS/2006/101-510 u CARDS/2008/166-429;
               
            
                  —
               
               
                  tordna l-ħlas lura tal-ammonti kollha eventwalment irkuprati mill-Kummissjoni abbażi ta’ din id-deċiżjoni, flimkien mal-interessi moratorji bir-rata applikata mill-Bank Ċentrali Ewropew, miżjuda b’7 punti perċentwali;
               
            
                  —
               
               
                  tordna l-ħlas ta’ EUR 10 000 bħala danni suġġett għal żieda;
               
            
                  —
               
               
                  tikkundanna lill-Kummissjoni għall-ispejjeż kollha.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka għaxar motivi.
      
                  1.
               
               
                  L-ewwel motiv, ibbażat fuq l-illegalità tal-konstatazzjonijiet tar-rapporti tal-OLAF u tal-irregolaritajiet misjuba kontra l-kumpannija amministrata mir-rikorrent. F’dan ir-rigward, ir-rikorrent iqis li l-irregolaritajiet ilmentati kontrih huma indissoċjabbli mill-irregolaritajiet ilmentati kontra l-kumpannija amministrata minnu li din tal-aħħar ikkontestat permezz ta’ żewġ rikorsi (Kawża T-795/19 u T-796/19, HB vs Il-Kummissjoni) u jsostni li jekk il-Qorti Ġenerali tikkonferma n-natura illegali tar-rapporti tal-OLAF u/jew tad-deċiżjonijiet tal-15 ta’ Ottubru 2019 fil-kuntest tal-kawżi msemmija, dawn il-konstatazzjonijiet ikunu neċessarjament iwasslu għall-illegalità tad-deċiżjoni kkontestata f’din il-kawża.
               
            
                  2.
               
               
                  It-tieni motiv, ibbażat fuq il-preskrizzjoni tal-kreditu allegat u, f’kull każ, fuq il-ksur tat-terminu raġjonevoli, tal-Artikolu 73a(1) tar-Regolament tal-Kunsill (KE, EURATOM) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU Edizzjoni Speċjali bil-Malti, Kapitolu 1, Vol. 4, p. 74) (iktar ’il quddiem ir-“Regolament Finanzjarju tal-2002”), tad-dritt għal amministrazzjoni tajba kif stabbilit mill-Artikolu 41 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”) u tal-Artikolu 6 tal-Konvenzjoni għall-Protezzjoni tad-Drittijiet tal-Bniedem u tal-Libertajiet Fundamentali (iktar ’il quddiem il-“KEDB”). Skont ir-rikorrent, il-kreditu li l-Kummissjoni ssostni li għandha kontrih huwa preskritt peress li t-terminu ta’ ħames snin, previst mill-Artikolu 73a tar-Regolament Finanzjarju tal-2002 skada u, fi kwalunkwe każ, it-terminu użat biex tiġi adottata d-deċiżjoni kkontestata u n-nota ta’ debitu li takkumpanjaha huwa manifestament irraġonevoli u jikser l-Artikolu 41 tal-Karta u l-Artikolu 6(1) tal-KEDB sa fejn dan jistabbilixxi dritt fundamentali li jikkostitwixxi wkoll prinċipju ġenerali tad-dritt.
               
            
                  3.
               
               
                  It-tielet motiv, ibbażat fuq in-nuqqas ta’ bażi legali regolari u fuq il-ksur tal-prinċipju tal-legalità tal-pieni u tal-prinċipju tal-applikazzjoni tal-inqas liġi kriminali ħarxa. Ir-rikorrent iqis li, skont l-Artikolu 103 tar-Regolament Finanzjarju tal-2002, huwa biss il-kuntrattur, jiġifieri l-kumpannija amministrata minnu, li jista’ jkun is-suġġett ta’ rkupru. B’dan, il-konvenuta kisret ukoll il-prinċipju tal-applikazzjoni tal-liġi “kriminali” l-inqas ħarxa kif ukoll il-prinċipju tal-legalità tal-pieni, stabbilit fl-Artikolu 49 tal-Karta, billi pprovat tapplika obbligu legali ogħla minn dak previst mir-Regolament Finanzjarju tal-2002. Barra minn hekk, ir-rikorrent josserva li huwa ma huwiex kummerċjant, li huwa ma kiseb ebda vantaġġ mill-illegalitajiet allegati, ma kien id-destinatarju ta’ ebda ħlas min-naħa tal-awtorità kontraenti u ċertament qatt ma rċieva benefiċċju ekwivalenti għat-totalità tal-valur taż-żewġ kuntratti inkwistjoni.
               
            
                  4.
               
               
                  Ir-raba’ motiv, ibbażat fuq il-ksur tas-sentenza tat-tribunal de première instance de Bruxelles (il-Qorti tal-Ewwel Istanza ta’ Brussell, il-Belġju) tal-5 ta’ Ottubru 2017 u fuq l-espressjoni li tgħid li “d-dritt kriminali jieħu preċedenza fuq id-dritt amministrattiv”. Ir-rikorrenti ssostni li l-Kummissjoni kienet marbuta bid-deċiżjoni tal-5 ta’ Ottubru 2017 mogħtija mill-qorti kriminali Belġjana li ddikjarat il-proċeduri inammissibbli fin-nuqqas ta’ elementi li jipprovaw il-fatti inkriminati. Il-Kummissjoni, li barra minn hekk ikkostitwiet ruħha parti ċivili quddiem il-qorti kriminali, peress li ddeċidiet li tistenna li tiġi deċiża l-proċedura Belġjana qabel ma tadotta d-deċiżjoni ta’ rkupru, hija marbuta minn dik id-deċiżjoni u mill-konstatazzjonijiet tal-qorti nazzjonali u dan anki jekk id-deċiżjoni tal-qorti Belġjana ma kellhiex l-effett ta’ res judicata fir-rigward tal-Kummissjoni.
               
            
                  5.
               
               
                  Il-ħames motiv, ibbażat fuq żbalji manifesti ta’ evalwazzjoni li hija vvizjata bihom id-deċiżjoni kkontestata. F’dan ir-rigward, ir-rikorrent iqis li l-fatti lmentati manifestament ma humiex stabbiliti u li manifestament ma jeżistux irregolaritajiet, a fortiori serji. Id-deċiżjoni kkontestata hija bbażata fuq żewġ rapporti tal-OLAF, filwaqt li l-ilmenti fformulati ma humiex stabbiliti u huma, f’kull każ, manifestament żbaljati.
               
            
                  6.
               
               
                  Is-sitt motiv, ibbażat fuq il-fatt li r-rikorrent ma jistax jinżamm responsabbli għall-illegalitajiet ilmentati abbażi tad-dritt tal-kumpanniji Belġjan. F’dan ir-rigward, dan josserva li l-kumpannija amministrata minnu hija kumpannija b’responsabbiltà limitata privata tad-dritt Belġjan, li l-partikolarità tagħha hija li l-amministratur/i tagħha ma huwiex/humiex personalment responsabbli għall-impenji adottati f’isem il-kumpannija u li l-patrimonju tiegħu/tagħhom ma jistax jintuża biex jagħmel tajjeb għad-djun tal-kumpannija.
               
            
                  7.
               
               
                  Is-seba’ motiv, ibbażat fuq il-ksur tad-drittijiet tad-difiża, minħabba li r-rapport tal-OLAF mehmuża mal-ittri ta’ pre-informazzjoni kien tant ingassat bl-iswed li minħabba f’hekk ma setgħux jinftiehmu u ma setgħux jippermettu lir-rikorrent li jifhimhom u sussegwentement li jagħmel osservazzjonijiet utli.
               
            
                  8.
               
               
                  It-tmien motiv, ibbażat fuq il-ksur tal-prinċipju ta’ amministrazzjoni tajba, tal-prinċipju ta’ eżekuzzjoni tal-kuntratti f’bona fede u tal-prinċipju tal-projbizzjoni ta’ “ksur ta’ liġi”, sa fejn il-Kummissjoni ma aġixxiet la b’kura u lanqas b’mod imparzjali.
               
            
                  9.
               
               
                  Id-disa’ motiv, ibbażat fuq eċċezzjoni ta illegalità mqajma fir-rigward tal-Artikolu 103 tar-Regolament Finanzjarju tal-2002, sa fejn dan l-artikolu jikser il-prinċipju ġenerali tal-projbizzjoni ta’ arrikkiment mingħajr kawża. Ir-rikorrent iqis li dan l-Artikolu jiftaħ il-possibbiltà, għall-istituzzjoni, li tirkupra l-ammonti kollha mħallsa matul l-eżekuzzjoni tal-kuntratt anki jekk dan tal-aħħar ġie eżegwit b’mod sħiħ mill-kontraent, liema ħaġa tfisser li l-istituzzjoni tista’ b’hekk tibbenefika mill-benefiċċji kollha pprovduti mill-kontraent mingħajr ma jkun dovut lilu ebda ħlas. B’hekk, dan l-artikolu għandu jiġi ddikjarat illegali sa fejn jawtorizza lill-istituzzjoni żżid il-patrimonju tagħha, mingħajr ġustifikazzjoni, għad-detriment tal-patrimonju tal-kontraent.
               
            
                  10.
               
               
                  L-għaxar motiv, sussidjarjament, ibbażat fuq il-ksur tal-Artikolu 103 tar-Regolament Finanzjarju tal-2002 u tal-prinċipju ta’ proporzjonalità. Skont ir-rikorrent, l-eżerċizzju ta’ evalwazzjoni tal-istituzzjoni għandu jsir konformement mal-Artikolu 103 tar-Regolament Finanzjarju tal-2002, li jfisser li l-Kummissjoni ma tistax tapplika diversi sanzjonijiet, peress li l-artikolu msemmi jistabbilixxi lista ta’ sanzjonijiet mhux kumulattivi. Barra minn hekk, l-istituzzjoni għandha tiżgura li d-deċiżjoni tagħha tkun proporzjonali mas-serjetà tal-irregolarità inkwistjoni fl-eżerċizzju ta’ din l-evalwazzjoni, konformement mal-eżerċizzju tal-prinċipju ta’ proporzjonalità li jikkostitwixxi espressjoni tal-prinċipju ta’ bona fede li japplika b’mod obbligatorju fl-eżekuzzjoni tal-kuntratti, liema ħaġa ma kinitx il-każ f’din il-kawża.